b'\n_START_ARTICLE_\nJ\xc3\xa4\xc3\xa4nmurtaja Apu (1899)\n_START_SECTION_\nAlkuper\xc3\xa4\n_START_PARAGRAPH_\nAluksen rakennutti vuonna 1899 Saksassa, Kielin Howaldtswerke -telakalla turkulaisten laivanvarustajien muodostama ryhmittym\xc3\xa4. Turun sataman liikennetehoa haluttiin nostaa muuttamalla se ymp\xc3\xa4rivuotiseksi, eiv\xc3\xa4tk\xc3\xa4 tuolloin v\xc3\xa4h\xc3\xa4lukuiset valtion j\xc3\xa4\xc3\xa4nmurtajat ehtineet paikalle kuin satunnaisesti._NEWLINE_Uusi alus sai nimen Avance. Se oli vain 900 tonnin uppoamainen, 24 metri\xc3\xa4 pitk\xc3\xa4, 10,8 metri\xc3\xa4 leve\xc3\xa4 ja syv\xc3\xa4ykselt\xc3\xa4\xc3\xa4n 2,6 metrin alus. P\xc3\xa4\xc3\xa4koneena oli 1500 hevosvoiman h\xc3\xb6yrykone, ja h\xc3\xb6yrykattiloiden polttoaineena hiili. Miehist\xc3\xb6\xc3\xa4 oli kaikkiaan 33 henke\xc3\xa4. Alukseen alukseen asennettiin perinteinen ns. lusikkakeula, jollainen oli my\xc3\xb6s ensimm\xc3\xa4isess\xc3\xa4 valtion j\xc3\xa4\xc3\xa4nmurtaja Murtajassa. Keulan kulmaa oli kuitenkin loivennettu, mist\xc3\xa4 johtuen alus oli helpoissa j\xc3\xa4\xc3\xa4oloissa hiukan Murtajaa parempi j\xc3\xa4\xc3\xa4nmurto-ominaisuuksiltaan. Aluksessa oli ajan tavan mukaan my\xc3\xb6s purjeet, jotka poistettiin peruskorjauksessa 1920-luvulla.\n_START_SECTION_\nTurun kaupunki ostaa aluksen\n_START_PARAGRAPH_\nVuonna 1909 Turun kaupunki lunasti aluksen omakseen. Aiemmat omistajat totesivat yll\xc3\xa4pidon k\xc3\xa4yv\xc3\xa4n turhan rasittavaksi saatuun hy\xc3\xb6tyyn n\xc3\xa4hden, ja koska kaupungilla oli varaa yll\xc3\xa4pitoon, kauppa syntyi helposti. Nimi ja henkil\xc3\xb6st\xc3\xb6 pysyiv\xc3\xa4t ennallaan; itse asiassa henkil\xc3\xb6st\xc3\xb6n asema jopa parani, koska heist\xc3\xa4 tuli nyt kaupungin virkamiehi\xc3\xa4.\n_START_SECTION_\nPakko-otto ja kovia kohtaloita\n_START_PARAGRAPH_\nVuonna 1914 alkanut Ensimm\xc3\xa4inen maailmansota muutti Avancen kohtaloa olennaisesti. Ven\xc3\xa4j\xc3\xa4n viranomaiset pakko-ottivat aluksen ja k\xc3\xa4yttiv\xc3\xa4t sit\xc3\xa4 mm. veden kuljettamiseen sotalaivoille. Aluksen nimi maalattiin nyt kyrillisin kirjaimin. Kuten kaikki sotalaivat, my\xc3\xb6s Avance oli talviajat maalattu kalkkiv\xc3\xa4rill\xc3\xa4 valkoiseksi._NEWLINE_Vallankumousvuonna 1918 Avance kulkeutui Suomesta pakenevien ven\xc3\xa4l\xc3\xa4isten mukana Pietariin, jonne se j\xc3\xa4i kolmeksi vuodeksi. Alus palautettiin suomalaisille, kun Kotkassa takavarikoitu ven\xc3\xa4l\xc3\xa4inen j\xc3\xa4\xc3\xa4nmurtaja Silats (Suomessa talven 1919 ajan Ilmarinen) luovutettiin takaisin ven\xc3\xa4l\xc3\xa4isille.\n_START_SECTION_\nMerenkulkulaitoksen haltuun\n_START_PARAGRAPH_\nAvance palautettiin surkeassa kunnossa syksyll\xc3\xa4 1922. Turun kaupunki ei halunnut sit\xc3\xa4 vaivoikseen, mutta romuttaakaan ei alusta haluttu. Lopulta vuonna 1923 valtio osti aluksen ja se telakoitiin. Peruskunnostuksen j\xc3\xa4lkeen alus sai uuden nimen, Apu.\n_START_SECTION_\nK\xc3\xa4yt\xc3\xb6st\xc3\xa4 poistaminen ja romutus\n_START_PARAGRAPH_\nT\xc3\xa4m\xc3\xa4 merenkulkuviranomaisten kautta aikojen pienin j\xc3\xa4\xc3\xa4nmurtaja ehti palvella valtiota 36 vuotta. Se oli loppuun asti hiilipolttoinen, eik\xc3\xa4 siihen edes suunniteltu asennettavan tuhkaejektoria._NEWLINE_Lopulta kes\xc3\xa4ll\xc3\xa4 1959 alus poistettiin k\xc3\xa4yt\xc3\xb6st\xc3\xa4 ja romutettiin.'